འོ་དེ་ལྟ་བུའི་སངས་རྒྱས་བཅོམ་ལྡན་འདས་ཀྱི་སྐུ་གསུང་ཐུགས་གསུམ་གྱི་ཡོན་ཏན་ཅུང་ཟད་རེ་ཞུས་ཚར་བས་སངས་རྒྱས་དཀོན་མཆོག་ཅེས་པ་དེ་ལྟ་བུ་ཞིག་རེད།དེ་ནས།དཀོན་མཆོག་གཉིས་པ་ཆོས་དཀོན་མཆོག་ཞེས་པའི་ཆོས་ནི།ཉོན་མོངས་པ་བརྒྱད་ཁྲི་བཞི་སྟོང་གི་གཉེན་པོར་འདུས་པ་ཞིག་དང་།ཆོས་དཀོན་མཆོག་ལ།དོན་དམ་པའི་ཆོས་དཀོན་མཆོག་དང་།ཀུན་རྫོབ་པའི་ཆོས་དཀོན་མཆོག་གཉིས་ཡོད་པ་ལས་འགོག་པ་ལྟ་བུ་དང་བོ་དང་།གསུང་རབ་རྣམས་གཉིས་པ་ཡིན།དཀོན་མཆོག་གསུམ་གྱི་ནང་ནས་ཆོས་དཀོན་མཆོག་ནི་ཚད་མས་ངེས་དཀའ་བ་ཞིག་ཡིན་ཞེས་བཤད་པ་ལྟར།དངོས་གནས་ཐར་པ་ལ་སོགས་པ་ཤིན་ཏུ་ལྐོག་གྱུར་རེད།གསུམ་པ་དགེ་འདུན་དཀོན་མཆོག་ནི།རིག་གྲོལ་གྱི་ཡོན་ཏན་བརྒྱད་པོ་གང་རུང་དང་ལྡན་པའི་འཕགས་པའི་གང་ཟག་ཞིག་ལའོ།།དལ་འབྱོར་རྙེད་དཀའ་ཅུང་ཟད་ཞུས་ཚར་བ་བྱས།དེ་ནས།འཆི་བ་མི་རྟག་སྐོར་ཡིན་ན།རབ་བྱུང་སྡེ་དང་ཁྱིམ་པའི་སྡེ་གང་ཞིག་ཡིན་རུང་འཛིང་རེས་བྱེད་མི་རུང་།འཛིང་རེས་བྱས་ན་གཅིག་འཆི་རྒྱུའི་ཉེན་ཁ་ཡོད་རེད།རྒྱ་གར་ལ་མཚོན་ན་ངེད་ཅག་བོད་པ་མང་བོ་ཡོད།མཚམས་མཚམས་བོད་པ་འགའ་ཞིག་གིས།རྒྱ་གར་མི་ལ་ཁྱེད་ཚོར་སྤོབས་པ་ཡོད་ན་དེ་ན་བསྡད།ངེད་གཉིས་འཛིང་རེས་བྱ་དགོས་ཟེར་ཡང་།རྒྱ་གར་མི་རྣམས་ཀྱིས།ང་ལ་འཛིང་སྤོབས་མེད།ཅིའི་ཕྱིར་ན།ཕ་མ་འཚོལ་རྒྱུ་ཡོད།བུ་རྒྱུད་ཡོད།ཁང་ས་གཞི་ཡོད།ཁྱེད་ཅག་དེ་ལྟར་མ་ཡིན་ནོ།ཞེས་བཤད་དེ་འགྲོ་ལམ་དྲང་པོའི་ཐོག་ནས་འགྲོ།དངོས་གནས་ཡ་མཚན་རེད།དཔའ་བོ་ཟེར་ན་དེ་རེད།ངེད་ཅག་བོད་པ་ཚང་གིས་བྱ་བ་ཆུང་ཆུང་ཞིག་གི་རྐྱེན་བྱས་ནང་ཕན་ཚུན་འཛིང་རེས་བྱས་ནས་མི་བསད་པའི་ལོ་རྒྱུས་མང་བོ་ཡོད།དེ་རྣམས་དཔའ་བོ་མ་རེད།མི་གསོད་མཁན་རྣམས་མི་ངན་རེད།འཇིག་རྟེན་གཏམ་དཔེ་ལ།མི་བཟང་བརྒྱ་ཡོད་ཀྱང་ཉུང་བའི་སྐྱོན།མི་ངན་གཅིག་ཡོད་ཀྱང་མང་བའི་སྐྱོན།ཞེས་པ་ལྟར།མི་གསོད་མཁན་གཅིག་ཡོད་ནའང་མི་ངན་མང་བའི་སྐྱོན་དང་།ཡང་ན་འཛིང་རེས་བྱས་ནས་ཕ་རོལ་པོ་གཅིག་བསད་ན་རང་གི་རྒྱུ་ནོར་དཔལ་འབྱོར་ཚང་མ་ཤོར་ཏེ།རང་གི་ཁྱིམ་མི་ཚང་མར་སྡུག་གཏེར་བའི་ལོ་རྒྱུས་ནི་ངེད་ཅག་ཚང་མས་ཤེས་གསལ་ལྟར་རེད།དེ་རྣམས་གཟབ་གཟབ་དགོས།དཔེ་ཁྲིད་དགེན་རྣམས་ཀྱིས་དཔེ་ཆ་ཁྲིད་སྐབས་ནམ་རྒྱུན་སྐྱབས་འགྲོའི་སྐོར་དང་འདིའི་སྐོར་མང་བོ་བཤད་དེ།དགེ་ཕྲུག་རྣམས་ཀྱི་སེམས་ལ་ནང་ཆོས་ཀྱི་བག་ཆགས་ཟབ་མོ་རེ་བཞག་ན་མ་འོངས་པར་ཕན་ཐོགས་ཆེན་པོ་ཡོད་ས་རེད་བསམ་བཞིན་ཡོད།སངས་རྒྱས་བཅོམ་ལྡན་འདས་ཀྱིས།ནོར་གྱི་ནང་ནས་མཆོག་ཏུ་གྱུར་པ་ནི་ཐོས་པའི་བག་ཆགས་ཡིན།ཞེས་གསུངས།དངོས་གནས་ཕྱིའི་འབྱོར་བ་ཇི་ཙམ་ཡོད་ཀྱང་འབྱུང་བ་བཞིས་གནོད་པ་ཡོད་པས་ནོར་གྱི་ནང་ནས་མཆོག་ཏུ་གྱུར་པ་ནི།ཐོས་བསམ་སྒོམ་གསུམ་རེད།མཚམས་འདི་ནས་ཞུ་དགོས་ཡས་ཤིག་ལ།ཁོ་བོ་ཐོག་མར་རྒྱ་གར་ནས་འོང་སྐབས་བླ་བྲང་བཀྲ་ཤིས་འཁྱིལ་གཅིག་སོང་བ་དང་།གུང་ཐང་འཇམ་པའི་དབྱངས་སྐུ་ཕྲེང་སྔ་མ་མཇལ་མཁན་མཆིས་པ་ཡིན།འཇམ་པའི་དབྱངས་སྐས་འཛེག་ནས་ཕེབས་བཞིན་འདུགཁོང་གི་སྐུ་སྲུང་བ།མ་ཟད།ཁོང་གི་དགེ་ཕྲུག་སྤྱན་རས་གཟིགས་དང་།ཕྱག་རྡོར་སོགས་མང་བོ་ཕེབས་བཞིན་འདུགཧ་ལས་པ་དབང་ཐང་དང་བསོད་ནམས་ཆེན་པོ་རེད།ཅེས་པའི་མཚམས་འདིར་དགེ་བཤེས་མཆོག་འཇམ་པའི་དབྱངས་ལ་དད་པ་ཆེ་ཆེ་སྐྱེས་ཏེ་ཐུགས་སྐྱོ་བས་སྤྱན་ཆབ་ཉིལ་ཉིལ་མཛད།སློབ་བུ་ངེད་ཅག་གིས་ཆོས་ཉན་ཐབས་མ་བྱུང་བར་དུས་ཚོད་སྐར་མ་ལྔ་ཙམ་ཞིག་འཇམ་ཐིང་ངེ་སྒུག་དགོས་ཐུགདེའི་འཕྲོ་དགེ་བཤེས་མཆོག་གིས།ཁོ་བོ་ལ་འཇམ་པའི་དབྱངས་ཀྱིས།ཁྱེད་གང་ནས་འོང་ཞེས་དྲིས།ཁོ་བོས།རྒྱ་གར་ནས་འོང་ཞེས་ཞུས།འཇམ་པའི་དབྱངས་ཀྱིས།འོ་ཡག་པོ་འདུགཁྱེད་ལ་ཅི་དགོས་ཞེས་དྲིས།ཁོ་བོས།གང་བློ་མའི་ལུང་ཞིག་གནང་རོགས་ཞེས་ཞུས།དེ་མ་ཐག་གང་བློ་མ་གསུངས་སོང་།དེས་ན།དེ་རིང་གང་བློ་མའི་ལུང་ཞིག་ཀྱང་ཡོད།དེ་ནི་ཁོ་བོ་རྒྱ་གར་ནས་འོང་སྟེ་ཁྱེད་རྣམས་ལ་ཆེད་དུ་སྤྲད་བྱའི་ནོར་རྩ་ཆེན་པོ་ཞིག་ཡིན།ཞེས་གསུངས་ཏེ་གང་བློ་མའི་ལུང་གསུངས།དེ་ནས།འཇམ་དབྱངས་དཀར་པོའི་རྗེས་གནང་དངོས་གཞི་གསུངས།དངོས་གཞིའི་མཚམས་འགའ་རེ་ལ།དགེ་བཤེས་མཆོག་གིས།འདི་ལྟ་སྟེ།སྡིག་པ་གཤོག་དགོས་ཡས་རྩ་ཆེན་པོ་རེད།སོ་སོའི་སྡིག་པ་སོ་སོས་གཤོག་དགོས་མ་གཏོགས་གཞན་གྱིས་བཤགས་ཀྱི་ཡོད་མ་རེད།དེ་ཡང་གཉེན་པོའི་སྟོབས་བཞི་ཚང་བའི་སྒོ་ནས་བཤགས་ཀྱི་གལ་ཆེན་པོ་ཞེ་དྲག་རེད།སྡིག་པ་ལ་ཡོན་ཏན་གཅིག་ཡོད།གང་ཞེ་ན།བཤགས་ཀྱི་ཡོད་པ་དེ་ཁོ་བོའི་ཡོན་ཏན་རེད།ངེད་ཅག་གིས་ཀྱང་སྡིག་པ་ཚ་ཆེན་པོ་བསགས་ཡོད།དཔེར་ན།རང་གི་དགོན་པ་ལ་འགལ་བ་ཅུང་ཟད་བྱུང་ནས་ཅི་འདྲའི་དགེ་འདུན་དབྱེན་འབྱེད་པའམ་ཕྲ་མའི་སྐད་ཆ་མང་བོ་བཤད་ཀྱི་བྱུང་མྱོང་ཡོད་རེད།དེ་འདྲའི་སྡིག་པ་རྣམས་རང་གཞན་སུ་ལ་ཡོད་ནའང་དཀའ་ལས་ཁག་པོ་ཞེ་དྲག་ཡིན་ཙང་།གཉེན་པོ་སྟོབས་བཞི་ཚང་བའི་སྒོ་ནས་བཤགས་ཀྱི་གལ་ཆེན་པོ་ཞེ་དྲག་རེད།གལ་སྲིད་བཤགས་མ་ཤེས་ན་སྔོན་ཀྱི་མཁས་ཀྱི་རྣམས་ཀྱིས།མཁས་པའི་སྡིག་པ་ལྕི་ཡང་ཆུང་།།བླུན་པོའི་སྡིག་པ་ཆུང་ཡང་ལྕི།།ཞེས་གསུང་པ་ལྟར།སྡིག་པ་ཆུང་ཆུང་ཞིག་ཡིན་ནའང་རྣམ་སྨིན་སྡུག་བསྔལ་ཆེན་པོ་མྱོང་དགོས་པའི་ཉེན་ཁ་ཡོད་བསམ་བཞིན་ཡོད།བསམ་ཚུལ་གཞན་ཞིག་ལ་ངེད་ཅག་དགོན་པའི་འགལ་བ་ནི།ཚ་ཆེན་པོ་མ་ཡིན་སྙམ་སྟེ་སྔོན་མ་ནས་གྲྭ་ས་སེ་ར་དང་།འབྲས་སྤུངས།དགའ་ལྡན་སོགས་ལ་དཔེ་ཆ་ལྟ་མཁན་འགྲོ་ཆོག་པས་དེ་ག་རང་རེད་བསམ་བཞིན་ཡོད།ཡང་ན།པཎ་ཆེན་བློ་བཟང་ཆོས་རྒྱན་གྱིས།བླ་མ་མཆོད་པ་ལས།སྣོད་བཅུད་སྡིག་པའི་འབྲས་བུས་ཡོངས་གང་སྟེ།།མི་འདོད་སྡུག་བསྔལ་ཆར་ལྟར་བབས་གྱུར་ཀྱང་།།ལས་ངན་འབྲས་བུ་ཟད་པའི་རྒྱུར་མཐོང་ནས།།རྐྱེན་ངན་ལམ་དུ་ལོངས་པར་བྱིན་གྱིས་རློབས།།ཞེས་གསུངས་པ་ལྟར་རྐྱེན་ངན་ལམ་དུ་ལོངས་པ་ཡིན་ནམ་སྙམ་སྟེ་དགའ་སྤྲོ་སྐྱེ་བཞིན་ཡོད།ད་ལྟའི་དུས་སུ་ཁྱེད་རྣམ་པ་ཚོ་མང་ཆེ་བ་གྲྭ་ས་གཞན་ལ་ཕེབས་པས་ཅི་འདྲའི་སློབ་སྦྱོང་ཡར་རྒྱས་འགྲོ་འདུགསྔར་འདི་ལྟར་མིན་ནམ།དེང་སང་དཔེར་ན།ཚོགས་ལངས་རྒྱག་སྐབས་ཚོགས་ལངས་བས་ཁྱབ་ལོག་གཅིག་སྒྲ་ནའང་།གྲྭ་ཕྲུག་ཆུང་ཆུང་ཚོས་ཤེས་ཏེ་ཁོ་ཚོ་གད་མོ་འཆོར་བཞིན་འདུགདེར་མ་ཟད།ད་ལོའི་མདོ་ཁམས་འཇང་དགུན་ཆོས་ཚོགས་ཆེན་མོའི་སྐབས་སུ་བསྟན་བཅོས་ཚད་མ་རྣམ་འགྲེལ།འཆད་རྩོད་རྩོམ་གསུམ་གྱི་རྒྱུགས་ལེགས་པར་སྤྲོད་དེ།རྒྱུགས་འབྲས་ཨང་རིམ་དང་བོའི་བྱ་དགའ་སྟོང་སྐོར་དགོན་པས་བླངས་པ་རེད།ཨང་རིམ་དང་བོར་ཐོབ་མཁན་སྟོང་སྐོར་དགོན་པའི་གྲྭ་བ་མང་བོ་འདུག་ཨ།ཁྱེད་ཅག་གིས་ཀྱང་ཤེས་ཀྱི་རེད།ད་རུང་རྩོད་རྒྱུགས་ལའང་ཨང་རིམ་དང་བོར་ཐོབ་མཁན་མང་བོ་འདུགདགོན་ཁག་ལྔ་བཅུ་ལྷག་དང་དགེ་འདུན་སུམ་སྟོང་ལྷག་གི་དབུས་སུ་ལོ་རྒྱུས་ཡོད་རེད།ལོ་རྒྱུས་འདི་ནི་བདེན་པ་ཡིན་པ་ལས་དེ་ག་ཙམ་མ་རེད།དགེ་བཤེས་ལྷ་རམས་པ་རྐྱང་རྐྱང་གིས་བཟང་ངན་ཕྱེ་སྟེ་བྱ་དགའ་གནང་བ་རེད།མཁས་པ་མཁས་པའི་མདུན་ན་མཛེས་ཟེར་བ་བཞིན།ལོ་རྒྱུས་འདི་ནི་མཁས་པ་མཁས་པའི་མདུན་ན་ཡིན་པ་ལས་དེ་ག་ཙམ་མ་རེད།དེ་ཐམས་ཅད་སེར་སྨད་དགེ་བཤེས་ཉི་མ་མཆོག་གི་བཀའ་དྲིན་དང་།ཁྱེད་ཚོས་གྲྭ་ས་གཞན་ལ་སློབ་སྦྱོང་ཡང་དག་བྱས་པའི་བཀའ་དྲིན་རེད།དེས་ན།དགེ་རྒན་བཀའ་དྲིན་ཅན་༧དགེ་བཤེས་ཉི་མ་མཆོག་དང་།དགེ་བཤེས་ཚུལ་ཁྲིམས་འོད་ཟེར་བཅས་ལ་ངེད་སྟོང་སྐོར་དགོན་པའི་གྲྭ་མང་གིས་དྲིན་ལན་འཇལ་དགོས་དགོས་རེད་བསམ་བཞིན་ཡོད།དེར་མ་ཟད།རང་དགོན་འདིར་མདོ་སྔགས་རིག་གནས་དང་བཅས་པ་ལ་སློབ་སྦྱོང་མཐར་ཕྱིན་པའི་སྐྱེས་བུ་དུ་མ་ཕེབས་རྒྱུའི་ཕྱོགས་ལའང་ངེད་ཅག་ཚང་མས་མཐུན་རྐྱེན་བསྒྲུབ་དགོས།དེ་ནི་གནད་དོན་ཆེན་པོ་ཞིག་དང་རྩ་བའི་དམ་བཅའ་དང་པོ་ཡིན།དེ་ལ་གནོད་པ་སྐྱེལ་ན།སངས་རྒྱས་ཀྱི་བསྟན་པར་གནོད་པ་དང་།སྟོང་སྐོར་དགོན་པར་གནོད་པ།ན་གཞོན་རྣམས་ཀྱི་མ་འོངས་མདུན་ལམ་ལ་གནོད་པ་སྐྱེལ་བ་ལས་གཞན་སུ་ལའང་གནོད་ཀྱི་མེད།འོན་ཀྱང་བླུན་པོ་ཚོས་ཤེས་གྱི་མ་རེད།ས་པཎ་གྱིས།མཁས་པར་མཁས་པའི་མདུན་ན་མཛེས།།བླུན་པོས་མཁས་པར་ཇི་ལྟར་གོ།།ཞེས་གསུང་པ་བཞིན།བླུན་པོ་ཚོས་ཤེས་ཀྱི་མ་རེད།མདོར་བསྡུས་ན།ཁོ་བོ་རྒྱ་གར་ནས་འོངས་སྟེ།དེ་རིང་གི་དབང་སྐོར་ཡས་འདི་ནི་ཐེངས་གསུམ་པ་ཡིན།ཡག་པོ་བྱུང་སོང་།ད་ལྟའི་དུས་སུ་སྟོང་སྐོར་སྡེ་དགོན་གཉིས་དང་།མ་ཟད།གནས་ནང་གི་བཙུན་མ་དགོན་པ་བཅས་ཚང་མ་ཡར་རྒྱས་འགྲོ་བཞིན་འདུགཡག་པོ་རེད།དགའ་བསུ་ཡོད།མ་འོངས་པར་ཡང་སྤུན་ཟླ་ཚང་མས་མཐུན་སྒྲིལ་གཞི་བཟུང་སློབ་པ་སློབ་གཉེར་ཡར་རྒྱས་བཏང་ཡས་དང་།ཆོས་འདུལ་བའི་བཅས་ཁྲིམས་དང་མཐུན་པའི་སྤྱོད་པ་ཉམས་ལེན་བྱེད་ཀྱི་ཧ་ཅང་གལ་ཆེན་པོ་རེད།བཅོམ་ལྡན་འདས་ཀྱིས།སྡིག་པ་ཅི་ཡང་མི་བྱ་ཞིང་།།དགེ་བ་ཕུན་སུམ་ཚོགས་པར་བྱ།།རང་གི་སེམས་ནི་ཡོངས་སུ་འདུལ།།འདི་ནི་སངས་རྒྱས་བསྟན་པ་ཡིན།།ཞེས་གསུངས་པ་ལྟར།ཚང་མས་སེམས་བཟང་བྱོས།བཀའ་དྲིན་ཆེ།བཀྲ་ཤིས་བདེ་ལེགས།